Cypros

Cypros (official-ye in Hellen : Κυπριακή Δημοκρατία, in Tyrk : Kibris Cumhuriyeti) est id trit plautst ed befolkenst insule ios Mediomar, lyehct-yod suder quem Tyrkia, wester quem Suria ed Lubnan, nordwester quem Israel, norder quem Misr ed sudeuster quem Hellad. 
Id Respublic Cypros est de jure souverain uper id hol insule, pati idso territorial wedor ed exclusive economic zone, ploisko ia Souverain Basen Areas om Akrotiri ed Dhekelia, qua remane sub id control ios Uniet Roydem. Lakin, tod respublic est de facto divis do dwo magna parts : id area sub id effective control ios Respublic, in ia sud ed west (takriban 59% ios insule area), ed id nord, administren ab id swodeclaret Tyrk Jumhuriat Nord Cyprus (takriban 36% ios insule area). Takriban alya 4% sont covohrn ab id bufferzone iom Uniet Nations. 
In 2010, id total population os Cypros buit vohrten do 1,1 million, bayna-yi sont 300 000 residents in id nord, quim dwidel maght auter gnahvs in Tyrkia, we gnahvs ex talgens xiters. Cypros hat dwo official bahsas, Hellen ed Tyrk. Nicosia est id miersto citad, nagor ed seddos ios gouvernement os Cypros. Dien 1sto Januar 2008, id Respublic Cypros joinit id eurozone.
Id insule Cypros bihsit independent in 1959 sekwos ia London ed Zurich playcts garantiend un prabh representation iom hellen ed tyrkios communitats. In 1974, un coup-d'état oistohmen ex Hellad uperwieldh id legal gouvernement, quo provoquit id rupture ios fragil tula inter bo components tem quem un tyrk askari intervention do id nord ios insule. Nespekent id reiken ios legal gouvernement, id tyrk askar memienit in tod part ios insule, yoitkwe in 1983, un "Tyrk Jumhuriat Nord Cyprus" hat-se proclamet independent. Tikghi Tyrkia recognih tod entitat ka souverain Stat. Idmen legal gouvernement os Cypros mambht ad Tyrkia occupe id norder part siens territorium. Tyrkia de leughayt annectus tod part ios insule, chunke tod est administret ab idsmee Tyrk Jumhuriat os Nord Cypros. Tod argumento ne ghohld ant id Europay Curt iom Menscenrects (10 Mai 2011, Cypros adv. Tyrkia) ed tik id hellenbahnd part os Cypros xeiht legal-ye statkweit. Tod lyoga risct kjiengowasce pos id refuse per referendum im hellenbahnden cypriaks os reoinihes id insule (Aprile 2004). Itak tik tod hellenbahnd part entrit id Europay Union dien 1sto Mai 2004.
Category:Europe
Category:Land